作者:柴望
標題:摸魚兒
內容:便無他、杜鵑催去，匆匆春事能幾。看來不見春歸路，飛絮又隨流水。留也是。怎禁得、東風紅紫還飄墜。天涯萬里。悵燕子人家，沈沈夜雨，添得斷腸淚。嬉遊事。早覺相如倦矣。謝娘庭院猶記。閒情已付孤鴻去，依舊被鶯呼起。誰料理。正乍暖還寒，未是晴天氣。無言自倚。想舊日桃花，而今人面，都是夢兒裡。